Հետք (առցանց պարբերական)

**Հետք** (*Հետաքննող Լրագրողներ*, *Հետք պարբերական*), առցանց պարբերական, որը թողարկվում է «Հետաքննող լրագրողներ» հասարակական կազմակերպության կողմից։ Հետքը հանդիսանում է Հայաստանի Հանրապետության առաջատար հետաքննական լրատվամիջոցը։

Հայալեզու առցանց պարբերականը հիմնվել է 2001 թվականին, իսկ 2002 թվականից արդեն հրապարակվում է նաև պարբերականի անգլալեզու տարբերակը։ Գլխավոր խմբագիրն Էդիկ Բաղդասարյանն է, իսկ խմբագրի տեղակալը՝ Լիանա Սայադյանը։ 2026 թվականի դրությամբ, պարբերականում աշխատում է 17 լրագրող։

## Պատմություն
«Հետաքննող լրագրողներ» հասարակական կազմակերպությունը հիմնադրվել է 2000 թվականի հուլիսի 9-ին, և որպես ընկերություն գրանցվել 2004 թվականի մարտի 15–ին: Այն իր հիմնական նպատակ է հռչակել Հայաստանում հետաքննական լրագրության զարգացումը, ինչպես նաև ազատ խոսքի իրավունքի և ժողովրդավարական արժեհամակարգի տարածումը։

2001 թվականից ի վեր կազմակերպությունն արտադրում է հետաքննական ֆիլմեր և հոդվածներ, որոնք հիմնականում վերաբերում են բնապահպանության, սոցիալական, կրթական, մշակութային, դատաիրավական, էներգետիկ, բանկային համակարգի թեմաներին։ Այդ հետաքննությունների արդյունքում բացահայտվել են գործող իշխանությունների կողմից կոռուպցիոն դեպքերի դրսևորումների և մարդու իրավունքների հաճախակի խախտումների առանձնակի դեպքեր։

«Հետաքննող լրագրողներ» հասարակական կազմակերպությունը թողարկում է «Հետք» առցանց պարբերականը, իսկ արդեն 2002 թվականի սեպտեմբերից գործարկվել է նաև պարբերականի անգլերեն տարբերակը, որի նպատակը եղել է անգլախոս հանրությանը և Սփյուռքի հայ համայնքին ներկայացնել Հայաստանում տեղի ունեցող գործընթացները։ Գործում է նաև պարբերականի ռուսերեն տարբերակը։

Մինչև 2008 թվականը Հետքի թղթային տարբերակը եղել է շաբաթաթերթ, իսկ արդեն 2008 թվականից այն դարձել է օրաթերթ։ Ֆինանսական խնդիրների պատճառով 2011 թվականից դադարեցվել է տպագիր թերթի գործունեությունը։

Հետքի հետաքննական հոդվածները վերահրապարակվում են Հայաստանի առաջատար լրատվամիջոցների կողմից։ «Հետք»-ը Հայաստանի առաջին պարբերականն է, որն ընդունել է լրագրողների համար սահմանված էթիկայի կանոններ։ 

2003 թվականից «Հետաքննող լրագրողներ» հասարակական կազմակերպությունն անդամակցում է Համաշխարհային հետաքննական լրագրության ցանցին, 2005 թվականից՝ Եվրոպական լրագրողների ասոցիացիային, իսկ 2007 թվականից՝ Կազմակերպված հանցավորության և կոռուպցիայի լուսաբանման նախագծին (OCCRP)։

2003 թվականի դեկտեմբերին ԱՄՆ ՄԶԳ (UNDP) երևանյան գրասենյակը «Հետաքննող լրագրողներ» ՀԿ-ն ճանաչել է որպես տեղեկատվության ազատության իրավունքն ամենից արդյունավետորեն իրացրած կազմակերպություն, իսկ 2004 թվականին «Թրանսփերենսի Ինթերնեյշնլ» միջազգային հակակոռուպցիոն կազմակերպության հայաստանյան մասնաճյուղը կոռուպցիայի դեմ պայքարում զգալի ներդրում ունենալու համար մրցանակ է շնորհել կազմակերպությանը։

2019 թվականին «Հետք»-ը հիմնադրել է հետաքննական և մուլտիմեդիա լրագրության իր դպրոցը՝ Հետք Մեդիա Գործարանը։

## Հարձակում գլխավոր խմբագրի վրա
2008 թվականի նոյեմբերի 17-ին հարձակման է ենթարկվել «Հետք»-ի գլխավոր խմբագիր Էդիկ Բաղդասարյանը։ Հարձակումը տեղի է ունեցել ժամը 20։00-ի սահմաններում, երբ լրագրողը դուրս է եկել Բուզանդի 1/3 հասցեում գտնվող պարբերականի խմբագրությունից և մոտեցել իր ավտոմեքենային։ Ըստ լրագրողի՝
Միանգամից երկու հոգի հարձակվեցին՝ հենց մեքենայի դիմացից։ Խփեցին, նոր հասկացա, որ ինձ խփում են։ Սկսեցինք իրար խփել՝ իրենք ինձ, ես՝ իրենց։ Հեռախոսս ձեռքիս էր։ Մեկին՝ բերանին խփեցի։ Նույնիսկ՝ հեռախոսը արյունոտ է, ըստ երևույթին՝ նրա բերանի արյունն էր։ Ինքը ահագին հետ գնաց։ Որ հետ գնաց՝ ես իր դեմքը տեսա։ Մենակ այդ մեկի դեմքն եմ աղոտ հիշում, որ փորձեմ՝ կարող եմ վերարտադրել։ Մեկ էլ հետևից հարվածեց գլխիս։ Ես չգիտեմ ինչու, ինձ թվում է, քարով էր [հարվածը], անընդհատ ասում եմ քարով, բայց կարող է՝ երկաթով էր։
Հարվածից հետո լրագրողն ուշագնաց է եղել, հետո՝ ուշքի եկել։ Ըստ նրա՝ հարձակվողները փախուստի են դիմել, երբ մոտակա շինության պարեկապահակային ծառայության աշխատակիցը կրակել է օդ։

Դեպքի առթիվ ոստիկանության Երևան քաղաքի Կենտրոն քննչական բաժնում հարուցվել է քրեական գործ՝ դիտավորությամբ, մի քանի հոգու կողմից անձին միջին ծանրության վնասվածք հասցնելու հոդվածով։

Դեպքից մի քանի օր անց լուրեր են տարածվել, թե ծեծի կազմակերպիչը եղել է ՀՀԿ-ական նախկին պատգամավոր, բնապահպանության նախկին նախարար Վարդան Այվազյանը։ Հետագայում Վարդան Այվազյանը հերքել է այդ լուրը՝ նշելով, որ դեպքի օրը բացակայել է երկրից։

## Ծանոթագրություններ

## Արտաքին հղումներ
*Լրատվամիջոցի կայք էջը
*Հետք Մեդիա Գործարանի կայք էջը

Կատեգորիա:Հայաստանի լրատվական գործակալություններ
Կատեգորիա:Հայաստանի լրատվական կայքեր
Կատեգորիա:Հայաստանի լրատվամիջոցներ
Կատեգորիա:Հետաքննական լրագրություն